
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže sloboda tlače v Kamerune sa zhoršuje; keďže kamerunská ústava uznáva slobodu prejavu a základné práva; keďže novinári sú pri podávaní správ o kríze v anglofónnych oblastiach Kamerunu bežne zadržiavaní, napádaní, cenzurovaní a väznení na základe obvinení z protištátnej činnosti, trestného činu ohovárania, falošných správ a na základe odvetných obvinení;
B.	keďže Kamerun uplatňuje zdĺhavú vyšetrovaciu väzbu a svojvoľné zadržiavanie; keďže popri iných závažných porušeniach práva na spravodlivý proces a práva na riadny proces dochádza k zadržiavaniu novinárov bez kontaktu s vonkajším svetom a vynášaniu rozsudkov vojenskými súdmi;
C.	keďže Výbor OSN proti mučeniu, organizácia Freedom House a Výbor na ochranu novinárov nedávno informovali, že kamerunskí policajti, žandári a ďalší príslušníci štátnych zložiek zatkli, zadržali, fyzicky napadli a zastrašovali novinárov a že po zadržaní často dochádza k zlému zaobchádzaniu s novinármi, ich mučeniu a zabíjaniu;
D.	keďže Tsi Conrad, Mancho Bibixy, Kingsley Fomunyuy Njoka a Thomas Awah Junior sú novinári, ktorí informovali o situácii v anglofónnych regiónoch Kamerunu vrátane zneužívania páchaného počas ozbrojeného konfliktu a prebiehajúcich občianskych nepokojov; keďže Amadou Vamoulké, novinár s podlomeným zdravím, bol za svoje nezávislé riadenie štátnej vysielacej spoločnosti odsúdený na 32 rokov odňatia slobody;
E.	keďže od augusta 2019 do mája 2023 boli zabití novinári Martinez Zogo, Jean-Jacques Ola Bebe, Samuel Wazizi a Anye Nde Nso, pričom stále neboli zodpovedané závažné otázky o vyvodení zodpovednosti;
F.	keďže EÚ je hlavným obchodným partnerom Kamerunu;
1.	odsudzuje štrukturálne porušovanie ľudských práv novinárov kamerunskými orgánmi, vyzýva tieto orgány, aby zabezpečili dodržiavanie slobody tlače, najmä pred prezidentskými voľbami v Kamerune v roku 2025, a naliehavo ich vyzýva, aby okamžite a bezpodmienečne prepustili Amadoua Vamoulkého, Kingsleyho Fomunyuyho Njoku, Mancha Bibixyho, Thomasa Awaha Juniora a Tsiho Conrada a aby medzitým zabezpečili, že sa budú dodržiavať ich základné práva a že budú mať prístup k lekárskej starostlivosti;
2.	žiada EÚ a členské štáty, aby upozorňovali kamerunské orgány na prípady zadržiavaných novinárov; žiada EÚ, aby využila svoj diplomatický a hospodársky vplyv na dosiahnutie hmatateľných zlepšení v oblasti ľudských práv v Kamerune;
3.	naliehavo vyzýva Komisiu, ESVČ a diplomatické misie členských štátov, aby aktívne reagovali na reštrikcie voči novinárom, a to aj zabezpečením dôkladného monitorovania súdnych procesov, návštevou zadržiavaných novinárov a udržiavaním aktívneho kontaktu s marginalizovanými alebo ohrozenými novinármi a ich rodinami a kolegami;
4.	naliehavo vyzýva kamerunské orgány, aby skoncovali s praxou súdenia civilistov na vojenských súdoch, ktorá nie je v súlade s medzinárodným právom, a aby v prípadoch vedených proti novinárom prestali zneužívať odvolávanie sa na terorizmus a obvinenia z protištátnej činnosti a falošných správ;
5.	opakuje svoju výzvu členským štátom, aby podporili vyšetrovaciu misiu Rady OSN pre ľudské práva do Kamerunu, najmä vzhľadom na konflikt v severozápadnom a juhozápadnom regióne;
6.	vyzýva členské štáty, aby kamerunským novinárom, ktorým hrozí prenasledovanie, uľahčili podávanie žiadostí o humanitárne víza;
7.	poveruje svoju predsedníčku, aby postúpila toto uznesenie Rade, Komisii, podpredsedníčke Komisie/vysokej predstaviteľke Únie pre zahraničné veci a bezpečnostnú politiku a prezidentovi, vláde a parlamentu Kamerunu.

